|  |  |  |
| --- | --- | --- |
|  |  | *“Ўзбек геология қидирув” АЖ**Кузатув кенгашининг**2021 йил 20 октябрдаги**1-сонли қарорига****1-ИЛОВА*** |

|  |  |
| --- | --- |
|  |  |

**“ЎЗБЕК ГЕОЛОГИЯ ҚИДИРУВ” АКЦИЯДОРЛИК ЖАМИЯТИ**

**ИЧКИ АУДИТ ХИЗМАТИ ТЎҒРИСИДАГИ**

**НИЗОМИ**

**I. УМУМИЙ ҚОИДАЛАР**

1.1. Мазкур низом Ўзбекистон Республикаси Президентининг 2006 йил
27 сентябрдаги ПҚ-475-сон “Қимматли қоғозлар бозорини янада ривожлантириш чора-тадбирлари тўғрисида”ги [қарорига](http://lex.uz/pages/getpage.aspx?lact_id=1061595) ва Ўзбекистон Республикаси Вазирлар Маҳкамасининг 2006 йил 16 октябрдаги 215-сон “Устав фондида давлат улуши бўлган корхоналарнинг самарали бошқарилишини ва давлат мулкининг зарур даражада ҳисобга олинишини таъминлаш чора-тадбирлари тўғрисида”ги қарорига мувофиқ ишлаб чиқилган.

1.2. Мазкур Низом мақсадлари учун қуйидаги тушунчалардан фойдаланилади:

***Жамият*** – “Ўзбек геология қидирув” АЖ;

***Кузатув кенгаши*** – Жамиятнинг бошқарув органи;

***Бошқаруви*** – Жамиятнинг коллегиал ижроия органи;

***ички аудит*** - Жамият Бошқаруви ва таркибий бўлинмалари томонидан Ўзбекистон Республикаси қонун ҳужжатларига, таъсис ҳужжатларига ва ички ҳужжатларга риоя қилинишини текшириш ва мониторинг олиб бориш йўли билан улар ишини назорат қилиш ва баҳолаш, маълумотларнинг бухгалтерия ҳисоби ва молиявий ҳисоботда акс эттирилишининг тўлиқлилиги ва ишончлилигини таъминлаш, хўжалик операцияларини амалга оширишнинг белгиланган қоидалари ва таомиллари, активларнинг сақланиши ҳамда корпоратив бошқариш принциплари жорий этилиши бўйича Жамият таркибий бўлинмасининг (Ички аудит хизмати) фаолияти;

***Ички аудит хизмати*** - мазкур Низом талаблари ҳисобга олинган ҳолда Жамият кузатув кенгашининг қарори билан ташкил этиладиган ички аудитни амалга оширадиган Жамиятнинг таркибий бўлинмаси.

**II. ИЧКИ АУДИТ ХИЗМАТИНИНГ АСОСИЙ ВАЗИФАЛАРИ ВА ФУНКЦИЯЛАРИ**

2.1. Қуйидагилар Ички аудит хизматининг асосий вазифалари ҳисобланади:

2.1.1. Жамият кузатув кенгашини ишончли ахборот билан таъминлаш ва ички аудитни амалга оширилиши натижалари бўйича Жамият фаолиятини такомиллаштиришга доир таклифларни тайёрлаш;

2.1.2. Ички аудит жараёнида аниқланадиган камчиликларни бартараф этиш юзасидан Жамият Бошқарувига тавсияларни тезкорлик билан киритиш, уларнинг бартараф этилишини назорат қилиш;

2.1.3. Барча акциядорларнинг ҳуқуқларини ва қонуний манфаатларини таъминлаш, шу жумладан миноритар акциядорларни.

2.2. Қуйидагилар Ички аудит хизматининг асосий функциялари ҳисобланади:

2.2.1. Хар йили Жамият кузатув кенгаши томонидан тасдиқланадиган режага мувофиқ мазкур Низомнинг 6.1.1-6.1.7-кичик [бандларида](http://lex.uz/pages/getpage.aspx?lact_id=1072916#1073126) кўрсатилган йўналишлар бўйича тегишли текширишлар ўтказиш йўли билан ички аудитни амалга ошириш (ҳар чоракда ва ҳисобот йили якунлари бўйича);

2.2.2. Жамият томонидан тузиладиган хўжалик шартномаларининг қонун ҳужжатларига мувофиқлиги юзасидан экспертиза ўтказиш;

2.2.3. Бухгалтерия ҳисобини юритишда ва молиявий ҳисоботни тузишда Жамиятга методик ёрдам бериш, уларга молия, солиқ, банк қонунлари ва бошқа қонун ҳужжатлари масалалари бўйича маслаҳатлар бериш;

2.2.4. Техник топшириқларни ишлаб чиқишда, ташқи аудиторлик ташкилотларининг таклифларини баҳолашда ҳамда аудиторлик ва баҳоловчи текширишларини ўтказиш учун ташқи аудиторлик ташкилотини танлашда тавсияларни тайёрлашда Жамиятнинг кузатув кенгашига ва Бошқарувига кўмаклашиш;

2.2.5. Кузатув кенгашининг қарорлари бажарилишини мониторинг қилиш;

2.2.6. Бўлажак йирик битим, Жамиятнинг аффиланган шахси билан битим ёки Жамиятнинг аффиланган шахси билан йирик битимни ўрганиш, тавсия ва хулоса бериш.

**III. ИЧКИ АУДИТ ХИЗМАТИНИНГ ҲУҚУҚ ВА МАЖБУРИЯТЛАРИ**

3.1. Ички аудит хизмати қуйидаги ҳуқуқларга эгадир:

3.1.1. Ички аудитни амалга ошириш давомида пайдо бўладиган масалалар бўйича Жамиятнинг ҳужжатларини (раҳбарнинг буйруқлари, фармойишлари, бошқарув органлари қарорлари, маълумотномалар, ҳисоб-китоблар, зарур ҳужжатларнинг тасдиқланган нусхалари ва бошқа ҳужжатларни), мансабдор ва масъул шахсларидан оғзаки ва ёзма тушунтиришлар олиш;

3.1.2. Ички аудитни ўтказишга кўмаклашиш учун Жамиятнинг тегишли мутахассисларини жалб этиш;

3.1.3. Ички назоратни, шу жумладан устав капиталининг 50 фоиздан ортиқ улуши Жамиятга тегишли бўлган юридик шахслар билан ўтказилган операцияларнинг амалга оширилишида кўмаклашиш.

3.2. Ички аудит хизмати қуйидагиларга мажбур:

3.2.1. Ички аудитни амалга оширишда мазкур Низом ва бошқа қонун ҳужжатлари талабларига риоя қилиш;

3.2.2. Мазкур Низомда ва қонун хужжатларида белгиланган талабларга мувофиқ ҳисоботлар тузиш;

3.2.3. Молия ва статистика ҳисоботи кўрсаткичларининг ишончлилигини текшириш;

3.2.4. Ички аудитни амалга оширишда олинган ахборотнинг махфийлигига риоя қилиш;

3.2.5. Жамиятга унинг мансабдор шахслари ва бошқа ходимлари томонидан зарар етказилганидан далолат берувчи ҳолатлар аниқланган тақдирда бу ҳақда дарҳол Жамиятнинг кузатув кенгашига хабар бериш ва аудиторлик ҳисоботида тегишли ёзувни қайд этиш;

3.2.6. Активларни хатловдан ўтказишда ва қонунда белгиланган тартибда унинг ўз вақтида амалга оширилишини назорат қилишда иштирок этиш.

3.3. Ички аудит хизмати қонун ҳужжатларига ва Жамиятнинг уставига мувофиқ бошқа мажбуриятларга ҳам эга бўлиши мумкин.

**IV. ИЧКИ АУДИТ ХИЗМАТИГА ҚЎЙИЛАДИГАН ТАЛАБЛАР**

4.1. Ички аудит хизмати ходимлари охирги ўн йилнинг камида икки йилида бухгалтерия ҳисоби, аудит, молия ёки солиқ назорати соҳасида амалий (шу жумладан ўриндошлик бўйича) иш стажига эга бўлиши ва қуйидаги талаблардан биттасига жавоб бериши керак:

4.1.1. Аудиторнинг малака сертификатига эга бўлиш;

4.1.2. Ўзбекистон Республикаси олий таълим муассасаларида, ёхуд Ўзбекистон Республикаси қонун ҳужжатларига мувофиқ Ўзбекистон Республикасидаги таълимга тенглиги эътироф этилган хорижий давлат таълим муассасасида олинган олий иқтисодий маълумотга эга бўлиш.

4.2. Ички аудит хизмати ходимларини сертификатлаш тартиби аудиторларнинг республика профессионал жамоатчилик бирлашмалари томонидан, Ўзбекистон Республикаси Молия вазирлиги билан келишган ҳолда белгиланади.

4.3. Ички аудит хизмати ходимларининг сони икки нафардан кам бўлмаган аудитордан иборат.

4.4. Ички аудит хизматига ички аудитор сертификатига эга бўлган унинг раҳбари бошчилик қилади.

4.5. Ҳар йили Ички аудит хизмати раҳбари Ички аудит хизмати иш режасини
ва харажатларининг йиллик сметасини тузади ва уни тасдиқлаш учун Жамиятнинг кузатув кенгашига тақдим этади.

4.6. Ички аудит хизмати ходимларининг касб даражаси тегишли лицензияга эга бўлган таълим муассасаларида мунтазамлилик асосида уларнинг малакасини ошириш воситасида сақланиши керак.

4.7. Ички аудит хизмати ходимлари Жамият кузатув кенгаши томонидан ҳар йили аттестациядан ўтказилиши керак.

 4.8. Жамият ички аудит хизматининг раҳбари бир вақтнинг ўзида Аудит қўмитаси мажлисларига котиблик қилиш вазифасини бажаради.

**V. ИЧКИ АУДИТ ХИЗМАТИНИНГ МУСТАҚИЛЛИГИ**

5.1. Қуйидагилар Ички аудит хизмати мустақиллигининг асосий шартлари ҳисобланади:

5.1.1. Ички аудит хизмати раҳбарини ва унинг ходимларини лавозимга тайинлаш ва эгаллаб турган лавозимидан озод этиш, Жамият кузатув кенгашининг қарорлари бўйича уларга иш ҳақи миқдорини ва бошқа тўловларни белгилаш;

5.1.2. Жамият кузатув кенгашига бевосита бўйсуниш.

**VI. ИЧКИ АУДИТ ЎТКАЗИШГА ВА УНИ ЎТКАЗИШ НАТИЖАЛАРИ БЎЙИЧА
ЙИҒМА ҲИСОБОТ ТУЗИШГА ҚЎЙИЛАДИГАН ТАЛАБЛАР**

6.1. Ички аудит:

6.1.1. Тасдиқланган бизнес-режа бажарилишини;

6.1.2. Корпоратив бошқариш принципларига риоя қилинишини;

6.1.3. Бухгалтерия ҳисоби ва молиявий ҳисобнинг ҳолатини;

6.1.4. Солиқлар ва бошқа мажбурий тўловлар тўғри ҳисоблаб чиқилиши ва тўланишини;

6.1.5. Молия-хўжалик фаолиятини амалга оширишда қонун ҳужжатларига риоя этилишини;

6.1.6. Активларнинг ҳолатини;

6.1.7. Ички назоратнинг ҳолатини текшириш ва уларнинг мониторингини олиб бориш йўли билан фақат Ички аудит хизмати ходимлари томонидан амалга оширилади.

6.2. Жамият кузатув кенгаши томонидан Жамият фаолиятининг ихтисосидан келиб чиқиб қонун ҳужжатларига мувофиқ текширишни ўтказишнинг бошқа йўналишлари белгиланиши мумкин.

6.3. Ўтказилган текширишлар натижалари бўйича бевосита уни ўтказган ходим (ходимлар) томонидан имзоланадиган тегишли ҳисоботлар тузилади.

6.4. Бунда:

6.4.1. Бизнес-режа бажарилишини текшириш натижалари тўғрисидаги ҳисобот қуйидагиларни ўз ичига олиши керак:

а) унинг бажарилишининг миқдор ва сифат кўрсаткичлари таҳлили;

б) унинг бажарилиши таъминланмаган тақдирда айбдор мансабдор шахслар шахсан кўрсатилган ҳолда аниқланган сабаблар баёни;

6.4.2. Корпоратив бошқариш принципларига риоя қилишни текшириш натижалари тўғрисидаги ҳисобот қуйидагиларни ўз ичига олиши керак:

а) Жамиятнинг бошқарув органлари томонидан қабул қилинадиган қарорларнинг самаралилиги, унинг акциядорларининг қонуний ҳуқуқ ва манфаатларига риоя этилиши таҳлили;

б) Корпоратив бошқариш соҳасида қонун ҳужжатлари бузилиши ҳолатлари баёни (таъсис ҳужжатларига риоя қилиш, умумий йиғилишлар ва Жамият бошқарув органлари мажлислари ўтказилиши, дивидендлар тўғри ҳисобланиши ва ўз вақтида тўланиши ва ҳоказолар);

6.4.3. Жамиятнинг бухгалтерия ҳисоби ва молия ҳисоботи ҳолатини текшириш натижалари тўғрисидаги ҳисобот қуйидагиларни ўз ичига олиши керак:

а) бухгалтерия ҳисобини юритиш ва молия ҳисоботини тузишнинг белгиланган тартибига риоя қилинишини баҳолаш;

б) аниқланган бухгалтерия ҳисоботини юритиш ва молиявий ҳисоботни тайёрлашнинг белгиланган тартиби бузилишининг тавсифи;

6.4.4. Солиқлар ва бошқа мажбурий тўловлар тўғри ҳисобланиши ва тўланишини текшириш натижалари тўғрисидаги ҳисобот қуйидагиларни ўз ичига олиши керак:

а) тузилган ва тегишли органларга тақдим этилган солиқлар ва мажбурий тўловлар ҳисоб-китоби тўғрилигини баҳолаш;

б) солиқлар ва мажбурий тўловларни ҳисоблаш ва тўлашнинг белгиланган тартиби бузилиши ҳолатларини, солиқ солинадиган базани белгилашда четга чиқишларни баён қилиш;

6.4.5. Молия-хўжалик операцияларини амалга оширишда Жамият томонидан қонун ҳужжатларига риоя қилинишини текшириш натижалари тўғрисидаги ҳисобот қуйидагиларни ўз ичига олиши керак:

а) Жамият томонидан амалга оширилган молия-хўжалик операцияларининг қонун ҳужжатларига мувофиқлигини баҳолаш;

б) ички аудит давомида аниқланган Жамият томонидан амалга оширилган молия-хўжалик операцияларининг қонун ҳужжатларига номувофиқлигини баён қилиш;

6.4.6. Ички назоратнинг ҳолатини текшириш натижалари тўғрисидаги ҳисобот қуйидагиларни ўз ичига олиши керак:

а) ички назорат тизимини ва унинг фаолият кўрсатишидаги мавжуд камчиликларни баён этиш;

б) Жамиятнинг таркибий бўлинмаларидаги ижро интизомининг ҳолати тўғрисидаги маълумотлар, унинг аниқ ходимлари ишидаги мавжуд камчиликлар.

6.5. Активларнинг ҳолатини текшириш натижалари активларни хатловдан ўтказишнинг асосланишини ҳамда уларнинг ҳаракати, амалда мавжудлиги ва сақланиши тўғрисидаги маълумотларни ўз ичига олиши керак.

6.6. Шунингдек ўтказиладиган текширишлар бўйича барча ҳисоботларда Жамият Бошқаруви ва унинг таркибий бўлинмалари фаолияти баҳоланишини, аниқланган четга чиқишлар ва қонунни бузишларни бартараф этишга доир тавсияларни, тасдиқлайдиган ҳужжатларнинг тўлиқ пакетини ўз ичига оладиган якуний қисм бўлиши керак.

6.7. Ўтказилган ички аудит якунлари бўйича Ички аудит хихмати раҳбари томонидан имзоланадиган йиғма ҳисобот тузилади.

6.8. Йиғма ҳисобот:

6.8.1. Таҳлилий қисмни;

6.8.2. Якуний қисмни;

6.8.3. Тасдиқлайдиган ҳужжатларнинг тўлиқ пакетини ўз ичига олиши керак.

6.9. Йиғма ҳисоботнинг таҳлилий қисми ички аудит ходимлари томонидан ўтказилган текширишлар натижалари тўғрисидаги умумлаштирилган ахборотни ўз ичига олиши керак.

6.10. Ҳисоботнинг якуний қисми:

6.10.1. Жамиятнинг Бошқаруви ва таркибий бўлинмалари фаолиятига, шунингдек ликвидлигига умумий баҳони;

6.10.2. Аниқланган четга чиқишлар ва қонунни бузишларни бартараф этиш бўйича Ички аудит хизматининг тавсияларини ҳамда Жамиятнинг молия-хўжалик фаолияти самарадорлигини оширишга, корпоратив бошқаришни такомиллаштиришга доир умумлаштирилган таклифларни ўз ичига олиши керак.

6.11. Йиғма ҳисобот ички аудит якунлангандан кейин 10 кун мобайнида тугалланиши зарур.

6.12. Йиғма ҳисоботлар бевосита кузатув кенгашига кўриб чиқиш ва кейинчалик тасдиқлаш учун тақдим этилиши керак. Ҳисоботлар нусхалари тасдиқлангандан кейин Жамият Бошқарувига тақдим этилиши керак.

6.13. Жамиятнинг Бошқаруви ички аудит натижасида аниқланган камчиликларни бартараф этиш барча чора-тадбирларини кўриши шарт.

6.14. Ички аудит хизмати текшириш давомида аниқланган қонун бузилишларини бартараф этиш, шунингдек умуман Жамиятнинг молия-хўжалик фаолияти самарадорлигини ошириш бўйича чора-тадбирларнинг ўз вақтида ва зарур даражада бажарилиши устидан назорат ўрнатиши керак.

**VII. ИЧКИ АУДИТ ХИЗМАТИНИНГ ЖАВОБГАРЛИГИ**

7.1. Ички аудит хизмати ходимлари:

7.1.1. Ўзлари ўтказган текширишлар натижалари бузиб кўрсатилганлиги;

7.1.2. Уларга тақдим этилган ёки улар томонидан хизмат вазифаларининг бажарилиши муносабати билан уларга маълум бўлган Жамиятнинг сирини ташкил этадиган ахборотнинг махфийлигига риоя қилинмаганлиги;

7.1.3. Олинган ҳужжатларнинг сақланиши ва қайтарилиши таъминланиши учун жавоб берадилар.

7.2. Ички аудит хизмати аудиторлик текширишлари давомида аниқланган қонун бузишларни бартараф этиш ва Жамиятнинг молия-хўжалик фаолияти самарадорлигини ошириш юзасидан кўрилган чора-тадбирларга баҳо берилиши учун жавоб беради.

7.3. Жамиятнинг кузатув кенгаши ҳар чоракда Ички аудит хизматининг текширишлар натижалари тўғрисидаги ҳисоботини эшитади, аниқланган камчиликларни бартараф этиш ва Жамиятнинг молия-хўжалик фаолияти самарадорлигини ошириш юзасидан чора-тадбирлар кўради.

**VIII. ЯКУНИЙ ҚОИДАЛАР**

8.1. Мазкур Низом Жамиятнинг кузатув кенгаши томонидан тасдиқланган кундан этиборан кучга киради.

8.2. Агар мазкур Низомни бирон бир қоидаси ўз кучини йўқотган бўлса, бу қоида бошқа қоидаларни тўхтатиш учун сабаб бўлмайди.

8.3. Агар Ўзбекистон Республикасининг қонунчилик ҳужжатлари ёхуд Жамият уставида мазкур Низомда назарда тутилганидан бошқача қоидалар белгиланган бўлса, Ўзбекистон Республикасининг амалдаги қонунчилик ҳужжатлари ва Жамият устави қоидалари қўлланилади.